เอาแน่‘บ้าน0%บัตรชาวนา’
คลังบัญชาการให้ธนาคารรัฐเดินเครื่องนโยบายสารพัด
19 ส.ค. 2554

คลังบัญชาการให้ธนาคารรัฐเดินเครื่องนโยบายสารพัด 
บุญทรงแบไต๋ “บ้าน 0% 5 ปีบัตรชาวนา” จะเปิดให้เอกชนลงแข่งด้วย
แหล่งข่าวกระทรวงการคลัง เปิดเผยว่า นายธีระชัย ภูวนาถนรานุบาล รมว.คลัง และ รมช.คลังทั้ง 2 คน ได้เรียกผู้บริหารธนาคารเฉพาะกิจของรัฐมาหารือการนำนโยบายไปสู่การปฏิบัติแล้ว โดยให้ไปศึกษารูปแบบและนำมาเสนอหลังการแถลงนโยบายต่อรัฐสภาเพื่อจะได้ดำเนินการได้ทันที
นายบุญทรง เตริยาภิรมย์ รมช.คลัง กล่าวว่า การขับเคลื่อนนโยบายลดรายจ่ายของประชาชนที่เกี่ยวข้องกับกระทรวงการคลังนั้น จะเดินหน้าได้ทันทีหลังจากรัฐบาลแถลงนโยบายต่อรัฐสภาแล้ว โดยโครงการลดภาระผ่อนบ้านหลังแรก ซึ่งมีราคาไม่เกิน 3 ล้านบาทนั้น จะดำเนินการผ่านธนาคารอาคารสงเคราะห์ (ธอส.) โดยจะประกาศอีกครั้งว่าจะให้ผ่อน 0% เป็นเวลากี่ปี และจะเปิดโอกาสให้ธนาคารพาณิชย์เข้าร่วมโครงการได้ด้วย และจะตั้งเป็นวงเงินใหม่ ไม่เกี่ยวกับโครงการอัตราดอกเบี้ย 0% นาน 2 ปี 
นอกจากนี้ ธนาคารเพื่อการเกษตรและสหกรณ์การเกษตร (ธ.ก.ส.) ได้มารายงานถึงแนวทางการเตรียมความพร้อมในเรื่องการพักหนี้เกษตรกรที่เป็นหนี้ต่ำกว่า 5 แสนบาท เป็นเวลา 3 ปี และบัตรเครดิตเกษตรกรแล้ว ถือเป็นนโยบายเร่งด่วนที่จะทำทันที 
นายบุญทรง กล่าวว่า บัตรเครดิตเกษตรกรนั้น นอกจาก ธ.ก.ส. จะเป็นผู้ดำเนินการหลักแล้ว จะเปิดโอกาสให้สถาบันการเงินอื่นๆ เข้ามาร่วมโครงการนี้ด้วยเช่นกัน
นายวรวิทย์ ชัยลิมปมนตรี กรรมการผู้จัดการ ธอส. กล่าวว่า ถ้ารัฐบาลต้องการปล่อยสินเชื่อฐานราก ก็ควรปล่อยรายละไม่เกิน 1 ล้านบาท ซึ่งจะทำให้ลูกค้าคืนเงินงวดเดือนละ 4,000-5,000 บาท หากปล่อยกู้รายละ 4 ล้านบาท ลูกค้าจะส่งคืนเงินงวดเดือนละ 2 หมื่นบาท โดยธนาคารอาจจะต้องเตรียมวงเงินไว้ 5 หมื่นล้านบาท โดยหากกำหนดดอกเบี้ยบ้านที่ 3% จะทำให้สูญเสียกำไรปีละ 1,500 ล้านบาท